**HELYI IPARŰZÉSI ADÓ**

A helyi iparűzési adó vonatkozásában a helyi adókról szóló 1990. évi C. törvény, valamint az adózás rendjéről szóló 2017. évi CL. törvény rendelkezéseit kell alkalmazni. **A helyi iparűzési adókötelezettség (HIPA) az iparűzési tevékenység megkezdésének napjával keletkezik.** Adóköteles az önkormányzat illetékességi területén végzett vállalkozási tevékenység, mely a vállalkozó e minőségben végzett nyereség-, illetve jövedelemszerzésre irányuló tevékenysége. **Hajdúnánáson** a helyi iparűzési adó **mértéke 2%.**

Az egyéni vállalkozó nyilvántartásba való vétele után, illetve gazdasági társaságok esetében a cégbejegyzést követően **az állami adó- és vámhatóság (NAV)** **elektronikus úton megküldi** az adózó székhelye és telephelye szerinti **önkormányzati adóhatóság részére** a vállalkozó **bejelentkezését**, valamint a vállalkozói tevékenység adataiban történt **változásokat** (pl: vállalkozói tevékenység szünetelésének megkezdése, vállalkozói tevékenység szünetelésének megszűnése), így az adózónak külön változás-bejelentési kötelezettsége nem keletkezik.

Az állandó helyi iparűzési adó esetében elválik egymástól az adóév és az előlegfizetési időszak. Mindkettő 12 hónap, de amíg egy normál naptári év szerint működő vállalkozásnál az adóév januártól decemberig tart, addig az előlegfizetési időszak júliustól következő év júniusig.

Amennyiben a vállalkozó már az adóévet megelőző évben is adóalany volt, akkor általában előleget kell fizetnie az előlegfizetési időszakban. Az előlegfizetési időszak egy évet fog át, kezdő napja általában a bevallás benyújtásának esedékességét követő második naptári hónap első napja. Ha a naptári évvel azonos a vállalkozó üzleti éve, akkor a bevallás benyújtása május 31-én esedékes, az előlegfizetési időszak első napja pedig július 1-je, utolsó napja a következő év június 30-a. Ebben az időszakban két előlegfizetési időpont van, alaphelyzetben szeptember 15. és március 15. Például a 2020-as évről 2021. május 31-éig kell a bevallást beadni, melyben be kell vallani a 2021. július 1-jétől 2022. június 30-áig terjedő időszakra az előlegeket. Az előlegek bevallását (ahogy magát az adót is) az érintett önkormányzatonként külön-külön kell megtenni.

**2021. január 1-jétől az állami adó- és vámhatóságnál lehet benyújtani a helyi iparűzési adó (HIPA) bevallásokat, javításokat és önellenőrzéseket, de az adót megfizetni továbbra is a Hajdúnánás Városi Önkormányzat** **11738077-15372662-03540000** **számú Helyi iparűzési adó beszedési számlájára kell.**

2021. január 1-jétől az adóalanyok - főszabály szerint – a helyi iparűzési adó bevallásukat nem az önkormányzati, hanem csak és kizárólag az állami adóhatósághoz kötelesek benyújtani, így az ehhez szükséges nyomtatványok a NAV honlapján elérhetőek. Kizárólag az egyéni vállalkozónak nem minősülő magánszemély iparűzési adóalanynak (vállalkozó) van lehetősége arra, hogy az adóbevallását papír alapon, az önkormányzati adóhatósághoz nyújtsa be, mivel e minőségében nem kötelezhető elektronikus kapcsolattartásra. Amennyiben a magánszemély vállalkozó a papíralapú bevallás benyújtást választja, akkor azt az önkormányzati adóhatósághoz teheti meg.

A tételes elszámolást választó adózó adóelőleg **fizetési kötelezettségét** **március 15-ig** és **szeptember 15-ig** teljesítheti. **Az adóelőleg fizetési kötelezettséget a bevallás-benyújtásával egyidejűleg kell bevallani.**

Amennyiben a tételes adózási elszámolást választó adózó tevékenységét szünetelteti, a tevékenység szüneteltetésének kezdőnapját követő 30. nap a HIPA bevallási és fizetési határideje. Ha az adózó tevékenységét saját elhatározásból szünteti meg, a HIPA bevallási, valamint fizetési határideje a tevékenység végét követő 30. nap. **Az adókötelezettség az iparűzési tevékenység megszüntetésének napjával szűnik meg**.

Az adózó, ha a kisadózó vállalkozások tételes adója **(KATA)** hatálya alá tartozó adóalap-megállapítást választja, a vállalkozó az adóhatóság által rendszeresített bejelentkezési, változás-bejelentési nyomtatványon, a kisadózó vállalkozások tételes adójának hatálya alá tartozás **kezdő napjától számított** **45 napon belül** vagy új adóév esetén február 15-ig jelenti be az adóhatóság számára.

Amennyiben a vállalkozó a **HIPA tekintetében is a KATA adózási módot kívánja igénybe venni**, úgy azt a **helyi önkormányzat részére** elektronikus úton **külön bejelentkezés, változás-bejelentés nyomtatvány megküldésével tudja teljesíteni**, amely nyomtatvány Hajdúnánás város honlapján az elektronikus ügyintézés menüpont alatt megtalálható. A vállalkozó akkor választhatja helyi iparűzési adóban a KATA adózási módot, ha az állami adóhatóságnál is KATA adózási mód szerint adózik. **FONTOS: a NAV felé bejelentett KATA adózási mód választása önmagában nem elegendő, ha a HIPA esetében is ekképpen kíván adózni az egyéni vállalkozó.**

A KATA hatálya alá tartozó adóalap-megállapítást választó adózót a tételes adózási mód választásától eltérően adóelőleg-bejelentési, bevallási -, és fizetési kötelezettség, továbbá adóalap megosztási kötelezettség nem terheli. A KATA adózási módot választó vállalkozó részére megállapított adóévi adóalap székhelye és telephelye szerinti önkormányzatonként 2,5-2,5 millió forint. A kisadózó vállalkozás helyi iparűzési adóját évente két egyenlő részletben március 15-ig, illetve szeptember 15-ig teljesítheti. **A kisadózó vállalkozások tételes adója hatálya alá tartozó vállalkozó a naptári év egészére (mint adóévre) egy adóbevallást nyújt be az adóévet követő év január 15-ig, ha az adóévre fizetendő adó az adóévre ténylegesen megfizetett adóösszegnél azért kevesebb, mert a kisadózó vállalkozások tételes adójában az adófizetési kötelezettség egy, vagy több alkalommal szünetelt.** Ebben az esetben a szünetelés időtartamára eső adóalappal az éves adóalapot csökkenteni szükséges.

Hajdúnánás Városi Önkormányzat Helyi iparűzési adója beszedési számla: **11738077-15372662-03540000**

Helyi adóügyi kérdésekben részletes tájékoztatás található Hajdúnánás honlapján, illetve további információ kérhető a Hajdúnánási Közös Önkormányzati Hivatal Közgazdasági Irodája Adóügyi Csoportjának munkatársaitól.

**Hajdúnánási Közös Önkormányzati Hivatal Adóügyi Csoportja**